Trasport Malta ħabbret li b’effett immedjat, l-eżamijiet tal-liċenzja nawtika ser jibdew isiru mill-uffiċini ta’ Transport Malta. Dan hekk kif l-Awtorità se tkun qed tassumi l-irwol ta’ ċentru tal-eżamijiet u b’hekk ser tkun qed tamministra l-proċeduri amministrattivi kollha. Fi stqarrija Transport Malta filwaqt li rringrazzjat lill-MCAST tas-servizz tagħhom tul dawn l-aħħar snin, informat lill-pubbliku li l-MCAST mhux ser tibqa’ taċċetta dawn l-applikazzjonijiet. Iċ-ċentri ta’ taħriġ jew individwi li jridu japplikaw għal dan l-eżami għandhom jagħmlu dan billi jissottometu l-applikazzjonijiet lid-Dipartiment tal-Ports Commercial fl-uffiċini ta’ Ħal Lija. Dan id-dipartiment diġà kien joħroġ il-liċenzja, iżda żdiditlu r-responsabbiltà tal-koordinament amministrattiv tal-eżamijiet bħall-iskeda tal-eżamijiet u oħrajn. Il-post prinċipali fejn ser jibdew isiru dawn l-eżamijiet ser ikun fl-uffiċini ta’ Transport Malta f’Ħal Lija. Mhux ser ikun hemm l-ebda bidla fl-eżaminaturi, il-miżata tal-applikazzjoni jew fl-eżami nnifsu. Fil-jiem li ġejjin Transport Malta ser tkun qed tikkomunika mal-pubbliku l-proċeduri tal-applikazzjoni ġodda u simplifikati. Għal aktar informazzjoni għamlu kuntatt mad-Dipartiment tal-Ports Commercial fuq [email protected] jew ċemplu fuq wieħed minn dawn in-numri: 2555 5000 / 2122 2203